**Δομή Προγράμματος Καλλιέργειας Δεξιοτήτων**

|  |  |
| --- | --- |
| **Εργαστήριο** | **Περιγραφή δραστηριοτήτων** |
| **Τίτλος εργαστηρίου**  **ΕΠΑΦΗ ΜΕ ΤΑ ΔΙΑΤΡΟΦΙΚΑ ΕΘΙΜΑ ΤΟΥ ΠΑΣΧΑ ΜΕΣΑ ΑΠΟ ΤΗ ΛΟΓΟΤΕΧΝΙΑ**  (1 διδακτική ώρα) | Εκτιμώντας την παιδευτική αξία των λογοτεχνικών κειμένων επιλέγεται να δοθεί στους εκπαιδευόμενους σε έντυπη μορφή ένα λογοτεχνικό κείμενο του Γρηγόριου Ξενόπουλου με θέμα που σχετίζεται με το Πάσχα και τα έθιμα του. Το κείμενο φέρει τον τίτλο «Τα κόκκινα αυγά» και αποτελεί μέρος των «Αθηναϊκών επιστολών» που έγραψε ο Γ. Ξενόπουλος ως διευθυντής του περιοδικού «Η Διάπλασις των Παίδων». Με αφορμή αυτό οι μαθητές καλούνται αρχικά να εκφράσουν την πρότερη εμπειρία τους σε λογοτεχνικά κείμενα και κατόπιν να αναπτύξουν συζήτηση γύρω από τα πασχαλινά έθιμα, την προέλευση και τον συμβολισμό αυτών. |
| **Τίτλος εργαστηρίου**  **Ο ΚΥΚΛΟΣ ΤΟΥ ΨΩΜΙΟΥ**  (1 διδακτική ώρα) | Ενημέρωση για τα στάδια δημιουργίας του ψωμιού μέσα από ψηφιακό υλικό.  Παράλληλα, προσφέρεται ερέθισμα για συζήτηση γύρω από τα παραδοσιακά εργαλεία που σχετίζονται με την παραγωγική διαδικασία του ψωμιού και τη σύνδεσή του με έθιμα και θρησκευτικές εκδηλώσεις. Στην εκπαιδευτική αυτή δραστηριότητα προτείνεται οι εκπαιδευόμενοι να αναζητήσουν φωτογραφίες από περιοδικά ή το διαδίκτυο και να κατασκευάσουν ένα κολάζ με αυτές σε χαρτόνι, όπου θα αναδεικνύονται τα στάδια παρασκευής του ψωμιού. |

|  |  |
| --- | --- |
| **Τίτλος εργαστηρίου**  **ΔΙΑΤΡΟΦΗ ΚΑΙ ΠΑΡΑΔΟΣΙΑΚΑ ΕΠΑΓΓΕΛΜΑΤΑ**  (1 διδακτική ώρα) | Η εκπαιδευτική αυτή δραστηριότητα έχει ως κέντρο της τα παραδοσιακά επαγγέλματα, που έχουν εκλείψει ή τείνουν να εκλείψουν. Με αφορμή την προβολή βίντεο σχετικού με τον κύκλο του ψωμιού, γίνεται συζήτηση για την διατροφική αξία αυτού και την σύνδεση του με παραδοσιακά επαγγέλματα, όπως ο μυλωνάς, ο αλωνιστής, ο ζευγάς και ο κουλουράς. Στη συνέχεια, οι μαθητές διαμοιρασμένοι σε 4 ομάδες καλούνται να αναζητήσουν και να συλλέξουν πληροφορίες και φωτογραφικό υλικό από το διαδίκτυο σχετικό με τα 4 προαναφερθέντα παραδοσιακά επαγγέλματα και κατόπιν – αξιοποιώντας τις ψηφιακές τους γνώσεις και δεξιότητες- να παρουσιάσουν το τελικό υλικό τους με μορφή power point στην τάξη. |
| **Τίτλος εργαστηρίου**  **ΠΑΙΖΟΝΤΑΣ ΜΕ ΠΑΡΟΙΜΙΕΣ ΓΙΑ ΤΡΟΦΕΣ**  (1 διδακτική ώρα) | Η εν λόγω εκπαιδευτική δραστηριότητα κινείται γύρω από παροιμίες σχετικές με τις τροφές. Η επιλογή αυτών δεν είναι τυχαία. Ο πλούτος του λαϊκού πολιτισμού σε παροιμίες είναι τεράστιος, γεγονός που επιτρέπει την άντληση πολλών πολιτιστικών στοιχείων, τα οποία με την κατάλληλη προσέγγιση και επεξεργασία μπορούν να βρουν εφαρμογή στη μαθησιακή διαδικασία. Αξίζει ακόμη να επισημανθεί πως οι παροιμίες είναι ευέλικτα εργαλεία της καθημερινής κοινής λογικής και λόγω του μεταφορικού τους λόγου και της διττής ερμηνείας των λέξεων συμβάλλουν στην όξυνση της κριτικής σκέψης και στην καλλιέργεια της δεξιότητας αποκωδικοποίησης των μηνυμάτων.  Στο πλαίσιο αυτής της δραστηριότητας, οι εκπαιδευόμενοι καλούνται αρχικά να βρουν παροιμίες, που να έχουν τουλάχιστον έναν όρο σχετικό με  τρόφιμα, και έπειτα να προβούν στην ερμηνεία αυτών, αναφέροντας τις περιπτώσεις στις οποίες χρησιμοποιούνται συνήθως οι συγκεκριμένες παροιμίες. Στη συνέχεια, τους ζητείται να παίξουν ένα παιχνίδι με κάποιες καρτέλες παροιμιών, που έχει ετοιμάσει ο εκπαιδευτικός. Οι μισές (μπλε) αποτελούν την αρχή κάποιων παροιμιών και οι άλλες μισές (πράσινες) το υπόλοιπο των παροιμιών αυτών Ο εκπαιδευτικός έχει ανακατέψει τις κάρτες και οι εκπαιδευόμενοι καλούνται να τραβήξουν από μία. Έπειτα, ένας- ένας με τη σειρά διαβάζει τη δική του καρτέλα, ενώ έπειτα το λόγο παίρνει όποιο άτομο έχει το άλλο μισό της παροιμίας. |
| **Τίτλος εργαστηρίου**  **ΜΑΓΕΙΡΕΥΟΝΤΑΣ ΠΑΡΑΔΟΣΙΑΚΑ**  (1 διδακτική ώρα) | Μέσα από τις διατροφικές συνήθειες ενός λαού μπορεί κάποιος να αντλήσει πληροφορίες για διάφορες πτυχές της καθημερινότητας του λαού αυτού, καθώς και για την ιστορία και τα ήθη και έθιμά του. Βασιζόμενοι σε αυτό, οι μαθητές καλούνται να γνωρίσουν τη γαστρονομική παράδοση του τόπου τους. Με τη βοήθεια του εκπαιδευτικού χωρίζονται σε 4 ομάδες των 5-6 ατόμων. Η κάθε ομάδα αποκτά ένα όνομα γεωγραφικό. Συγκεκριμένα, η Α ομάδα ονομάζεται «Θράκη- Μακεδονία», η Β ομάδα «Θεσσαλία- Ήπειρος», η Γ ομάδα «Στερεά Ελλάδα- Πελοπόννησος» και η Δ ομάδα «Νησιωτική Ελλάδα». Στη συνέχεια, κάθε ομάδα αναλαμβάνει να αναζητήσει και να συλλέξει πληροφορίες από το διαδίκτυο για τα 2 πιο χαρακτηριστικά παραδοσιακά φαγητά των γεωγραφικών διαμερισμάτων που έχουν αναλάβει, να καταγράψει τις συνταγές και την εκτέλεση αυτών, να βρει αντίστοιχο φωτογραφικό υλικό. Ύστερα από ατομική μελέτη και συλλογή στοιχείων, πληροφοριών, φωτογραφιών και οπτικοακουστικού υλικού από το διαδίκτυο, κάθε ομάδα συνεδριάζει και περνά στο στάδιο της σύνθεσης της τελικής εργασίας σε μορφή word στην αίθουσα πληροφορικής. |
| **Τίτλος εργαστηρίου**  **ΜΙΑ ΠΙΝΑΚΟΘΗΚΗ ΣΤΗΝ ΑΙΘΟΥΣΑ**  (1 διδακτική ώρα) | Σε αυτό το εργαστήριο, οι μαθητές εμπλουτίζουν την επαφή τους με την διατροφή μέσα από την τέχνη, η οποία εφαρμόζεται τόσο ως εκπαιδευτικό εργαλείο για την επίτευξη παιδαγωγικών στόχων και γνωσιακών δεξιοτήτων όσο και ως μια πιο θετική αντιμετώπιση της πραγματικότητας, που συνδέεται με μια καλύτερη ποιότητα ζωής μέσα από εμπειρία και εξερεύνηση. Αναλυτικότερα, η περιήγηση περιλαμβάνει τους εξής καλλιτέχνες και τα έργα τους:   * *Πίνακας ζωγραφικής Σαλβαντόρ Νταλί – «καλάθι με ψωμί» 1926.* * *Πίνακας ζωγραφικής του Vincent van Gogh «Σιταροχώραφο με κοράκια» 1890.* * *Πίνακες ζωγραφικής του Τζουζέπε Αρτσιμπόλντο «Φθινόπωρο» και «Καλοκαίρι».* * *Πίνακας ζωγραφικής του Vincent van Gogh «οι Πατατοφάγοι» 1885.* |
| **Τίτλος εργαστηρίου**  **ΕΙΚΑΣΤΙΚΗ ΕΚΦΡΑΣΗ ΚΑΙ ΔΙΑΤΡΟΦΗ**  (1 διδακτική ώρα) | Στο πλαίσιο των εκπαιδευτικών δράσεων εντάχθηκε και η χειροτεχνία, καθώς αποτελεί μια ενεργητική τεχνική μάθησης, με τη φιλοτέχνηση καμβάδων και βάζων με την τεχνική της χαρτοπετσέτας, η οποία περιέχει μοτίβα σχετικά με τη διατροφή. |

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Το project «ομάδα διατροφής»: Προσεγγίζοντας τη διατροφή μέσα από την παράδοση και την τέχνη αποτελεί δομημένη εκπαιδευτική παρέμβαση, που ακολουθεί συγκεκριμένα βήματα μέσα από οργανωμένες δραστηριότητες. Οι δραστηριότητες αυτές καλύπτουν μέρος της μαθησιακής διαδικασίας και προσδιορίζουν εκπαιδευτικές παρεμβάσεις, που αποσκοπούν στη διευκόλυνση, την υποστήριξη και την καθοδήγηση των εκπαιδευόμενων, προκειμένου να υλοποιηθούν οι επιδιωκόμενοι στόχοι. [[1]](#footnote-1)

Οι επιλεγμένες εκπαιδευτικές δραστηριότητες εντάσσονται μέσα σε ένα πλαίσιο συστημικής θεώρησης προσδίδοντας μια προοπτική στο πεδίο της εκπαίδευσης, της ψυχοκοινωνικής υποστήριξης των εκπαιδευομένων - με τη διασύνδεση της εκπαιδευτικής διαδικασίας με θεματολογία σχετιζόμενη με την διατροφή - καθώς και της προαγωγής της κοινωνικο-συναισθηματικής ανάπτυξης τους. Οι εκπαιδευόμενοι-συμμετέχοντες μέσα από τις εκπαιδευτικές δραστηριότητες έχουν την ευκαιρία να λάβουν ερεθίσματα και υποστήριξη για καλλιέργεια δεξιοτήτων επικοινωνίας, για ενίσχυση της αυτοεκτίμησης, για ανάπτυξη της ικανότητας να διαχειρίζεται το άτομο τη ζωή του και την εμπλοκή του σε αποφάσεις, που το επηρεάζουν αναλαμβάνοντας προσωπική ευθύνη για την ευημερία του.

Βασικές ενότητες της φάσης του σχεδιασμού αποτελούν η οργάνωση του χώρου με τρόπο που εξυπηρετεί τους σκοπούς του σχεδίου δράσης, η σύνθεση των ομάδων και ο καθορισμός των στόχων του.

Αναλυτικότερα, το project «ομάδα διατροφής» περιλαμβάνει και σχεδιάστηκε με γνώμονα τα εξής πεδία:

• Τίτλος, περιεχόμενο και τρόπος υλοποίησης της δράσης σύμφωνα με τα χαρακτηριστικά και τις ιδιαιτερότητες των συμμετεχόντων-εκπαιδευομένων.

• Πηγές, μέσα και βοηθήματα που απαιτούνται για την πραγματοποίηση κάθε δράσης.

• Συνθήκες υλοποίησης της δράσης (χώρος, χρόνος ,διάρκεια

υλοποίησης).

• Αξιολόγηση της δράσης [[2]](#footnote-2)

**Προσβασιμότητα**

Είναι προσβάσιμο σε μαθητές τυπικής ανάπτυξης.

**Δυνατότητα επέκτασης**

Υπάρχει δυνατότητα επέκτασης του project με εισαγωγή και άλλων δράσεων που έχουν σχέση με την ολιστική προσέγγιση της διατροφής. Για παράδειγμα, στο εργαστήριο 1 « Επαφή με διατροφικά έθιμα του Πάσχα μέσα από τη λογοτεχνία», ο εκπαιδευτικός επιθυμώντας να γνωρίσουν οι εκπαιδευόμενοι και τα πασχαλινά έθιμα άλλων λαών και να συμφιλιωθούν με την εικόνα και το άκουσμα της ξένης κουλτούρας και των διαφορετικών πολιτιστικών στοιχείων των λαών, θα μπορούσε να προβάλλει σχετικό βίντεο αντλούμενο κι αυτό από το διαδίκτυο: <https://www.youtube.com/watch?v=tCqu-im97iU> και να ακολουθήσει συζήτηση με σχολιασμό των ξένων πασχαλινών εθίμων και εντοπισμό των ομοιοτήτων και των διαφορών των λαών ως προς αυτά.

Επιπρόσθετα, στο εργαστήριο 5 «Μαγειρεύοντας παραδοσιακά» θα μπορούσε να προστεθεί μια νέα δράση με τίτλο «Ταξιδεύοντας με νου και φαντασία», όπου οι εκπαιδευόμενοι μέσα από εννοιολογικούς χάρτες, έντυπο και οπτικοακουστικό υλικό θα γνωρίσουν τη γαστρονομική παράδοση των ξένων χωρών, τη συσχέτιση αυτής με την γεωγραφικής τους θέση, τα κοινά σημεία που οι χώρες αυτές φέρουν μεταξύ τους και με την ελληνική κουζίνα( καταδεικνύοντας έτσι τις επιρροές που δέχεται η μία εθνική κουζίνα από την άλλη), αλλά και τις διαφορές που αυτές φέρουν και αποτελούν τη ιδιαίτερη μαγειρική τους ταυτότητα.

Τέλος, με αφορμή το ευρύτερο θεματικό κέντρο όλων αυτών των εκπαιδευτικών δράσεων, το οποίο είναι η συσχέτιση της διατροφής με την παράδοση, ο εκπαιδευτικός θα μπορούσε να προσθέσει ένα νέο εργαστήριο με τίτλο «Διατροφή και παραδοσιακό τραγούδι», όπου οι μαθητές θα καλούνται να ανακαλέσουν στην μνήμη τους ή να αναζητήσουν παραδοσιακά τραγούδια της Ελλάδας ( νησιώτικα, ηπειρώτικα, κρητικά, ρεμπέτικα κ.α.), στον στίχο των οποίων υπάρχουν λέξεις ή φράσεις σχετικές με τρόφιμα και κατόπιν να γίνει λόγος για τη θεματολογία των τραγουδιών αυτών, για τον τόπο καταγωγή τους, για το ρυθμό και τα μουσικά όργανα που τα συνοδεύουν.

**Αξιολόγηση**

Η διαδικασία της αξιολόγησης, κατά την υλοποίηση του συγκεκριμένου εκπαιδευτικού project, βασίζεται σε τύπους εναλλακτικής αξιολόγησης της μάθησης που θα εξασφαλίσουν συνθήκες ικανές για ενεργοποίηση παιδαγωγικών λειτουργιών της αξιολόγησης, όπως η ανατροφοδότηση και η μεταβίβαση της μάθησης, καθώς δεν περιορίζεται μόνο στον γνωστικό τομέα και στο τελικό προϊόν της μάθησης, αλλά συνεκτιμά συστηματικά την προσπάθεια του εκπαιδευόμενου, την εξατομικευμένη πορεία μάθησης που ακολουθεί, καθώς και τις ικανότητες και δεξιότητες που ανήκουν στον κοινωνικό ή και ψυχοσυναισθηματικό τομέα. Στοιχειοθετείται μέσω φύλλων περιγραφικής αξιολόγησης (ρουμπρίκες) και μέσω του φακέλου εργασιών του εκπαιδευομένου και έχει σκοπό να ανατροφοδοτήσει τον εκπαιδευόμενο με στόχο την ατομική ενθάρρυνση, την καθοδήγηση και την ενίσχυση της ετοιμότητας μάθησης και γνώσης.

Η ρουμπρίκα παρέχει ένα μέτρο εκτίμησης των γνώσεων και των δεξιοτήτων των εκπαιδευομένων και κατ’ επέκταση αποτίμησης της επίδοσής τους με βάση συγκεκριμένα κριτήρια και διαβαθμίσεις ποιότητας για καθένα από αυτά και αποτελεί έναν τρόπο διάκρισης του βαθμού

επίτευξης των επιδιωκόμενων μαθησιακών στόχων. Μπορεί να αποτελέσει ένα εργαλείο αυτοαξιολόγησης ή ετεροαξιολόγησης. Η μέθοδος αυτή αξιολόγησης είναι ιδιαίτερα σημαντική στον χώρο της εκπαίδευσης και ειδικά στο πλαίσιο συνεργατικών μαθησιακών περιβαλλόντων, όπου εκπαιδευτικός και εκπαιδευόμενος είναι ενεργοί συμμέτοχοι στη μαθησιακή διαδικασία.

Βασική αρχή αποτελεί ότι ο εκπαιδευτικός δεν αξιολογεί για να κατατάξει και κατά συνέπεια να προκληθεί κλίμα ανταγωνισμού, στιγματίζοντας τον εκπαιδευόμενο με χαμηλές επιδόσεις. Τουναντίον αξιολογεί ούτως ώστε να ιεραρχήσει και να διαπιστώσει ανάγκες, για να παρέμβει με τις κατάλληλες κάθε φορά παιδαγωγικές και διδακτικές ενέργειες, ενθαρρύνοντας, έτσι, την ανοιχτή σκέψη των εκπαιδευομένων, ωθώντας τους σε συσχετισμούς δεδομένων που οδηγούν σε συμπερασμούς και τεκμηριωμένη δράση.

1. Ματσαγγούρας, Η., 2002. *Στρατηγικές διδασκαλίας.* Αθήνα: Gutenberg. [↑](#footnote-ref-1)
2. Καρυδά, Ε. Χ., 2009. *Η μέθοδος Project "βήμα προς βήμα".* Αθήνα: Σαββάλα. [↑](#footnote-ref-2)